पणजीः बार्देस म्हालांतलीं साबार सरकारी कार्यालयां एके कडेन हाडपा खातीर म्हापशें शारांत नवीन इमारत प्रकल्प उबारपाची गरज आसा. थळावे आमदार ज्योशुआ डिसोझा हांकां वांगडा घेवन हे विशीं मुख्यमंत्र्या कडेन चर्चा करतले, अशें भौशीक मंत्री निलेश काब्राल हांणी सांगलें.
 3 जुलयाक म्हापश्यां हांगा उत्तर गोंय जिल्हाधिकारी कार्यालयांत आयोजीत जनता दरबारांत हाजीर रावून मंत्री काब्राल हांणी लोकांचीं गाराणीं आयकलीं. ह्या वेळार ते उलयताले. लोकांच्यो समस्या बेगिनांत बेगीन सोडोवपाचें तांणी उतर दिलें.
 ज्योशुआ डिसोझा हांणी सांगलें, जनता दरबाराच्या माध्यमांतल्यान लोकांक आपलीं गाराणीं सरकारा मुखार मांडपाक बरी माची मेळ्ळ्या. विंगड विंगड सरकारी खात्यांचे अधिकारी लोकांचीं गाराणीं आयकून घेवन तीं सोडयतात. सगळें सरकारी अधिकारी एकेच सुवातेर उपलब्ध जाल्ल्यान लोकांक आपल्या कामा खातीर वेगवेगळ्या कार्यालयांनी फावटी मारच्यो पडनात. लोकांनी अशे संदीचो लाव घेवन आपलीं कामां करून घेवचीं, अशें तांणी सांगलें. साळगांवचे आमदार केदार नायक, कळंगूटचे आमदार मायकल लोबो, शिवोलीची आमदार डिलायला लोबो, हळदोणेंचे आमदार कार्लुस आल्वारिस फेरेरा, नगराध्यक्ष प्रिया मिशाळ, उत्तर गोंय जिल्हाधिकारी मामू हगे, पर्यावरण खात्याची संचालक स्नेहा गिते, पुलीस अधिक्षक निधिन वाल्सन, उपजिल्हाधिकारी यशस्विनी बी. , पुंडलीक खोर्जुवेंकार आनी हेर अधिकारी जनता दरबाराक हाजीर आशिल्ले.
 लोकांचे प्रस्न सोडोवपा खातीर संबंदीत जिल्होधिकारी, उपजिल्होधिकारी, मामलेदार आनी हेर अधिकाऱ्यां मदीं समन्वय आसपाक जाय, तशेंच लोकां कडेन संपर्क दवरपाक जाय. लोकांक वेगवेगळ्या खात्यांनी फावटी मारपाक लायनासतना एकेच सुवातेर सेवा मेळपाक जाय, अशें महसूल मंत्री बाबूश मोंसेरात हांणी सांगलें.
 मडगांवच्या माथानी साल्ढाणा प्रशासकीय प्रकल्पांत 3 जुलयाक पयलो जनता दरबार जालो. मंत्री मोंसेरात हांणी जनता दरबारांत हाजीर रावून लोकांचीं गाराणीं आयकून घेतलीं.
 दरेका म्हयन्याक एक मंत्री जनता दरबारांक हाजीर रावून लोकांची गाराणीं आयकून घेतलो. विंगड विंगड सरकारी खात्यांच्या अधिकाऱ्यां मुखार लोकांच्यो समस्या सोडोवपा खातीर मुख्यमंत्री डॉ. प्रमोद सावंत हांणी सुरू केल्लो हो खास उपक्रम आशिल्ल्याचें मंत्री मोंसेरात हांणी सांगलें. संबंदीत सरकारी अधिकाऱ्यांनी लोकांचीं गाराणीं आयकून घेवन तीं सोडोवपाक लोकांक योग्य मार्गदर्शन आनी मदत करपाक जाय. जीपीएससी परिक्षेंत ज्या मामलेदारांची निवड जाल्या, तांकां रोखडेच नेमतले, अशेंय तांणी सांगलें.
 लोकांनी जनता दरबारांत आपल्यो साबार समस्यां मांडल्यो. मंत्र्यान त्यो आयकून घेवन संबंदीत अधिकाऱ्यांक लोकांच्यो समस्या बेगिनांत बेगीन सोडोवपाक सांगलें. जनता दरबाराक आमदार दिगंबर कामत, आलेक्स रेजिनाल्ड, क्रुज सिल्वा, व्हेंजी व्हिएगस, दक्षीण गोंय जिल्हाधिकारी अश्वीन चंद्रु आनी हेर सरकारी अधिकारी हाजीर आशिल्ले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 